ย้ำเลขาฯกลต.คุณสมบัติพร้อม
&#8220;ธีระชัย&#8221; เผย ยังไม่เสนอชื่อเลขาธิการ ก.ล.ต.คนใหม่เข้า ครม. อยู่ระหว่างตรวจสอบคุณสมบัติ
29 ก.ย. 2554

“ธีระชัย” เผย ยังไม่เสนอชื่อเลขาธิการ ก.ล.ต.คนใหม่เข้า ครม. อยู่ระหว่างตรวจสอบคุณสมบัติ 
นายธีระชัย ภูวนาถนรานุบาล รมว.คลัง เปิดเผยว่า ยังไม่ได้นำเสนอรายชื่อผู้ที่จะเข้ารับตำแหน่งเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้คณะรัฐมนตรี (ครม.) พิจารณา โดยอยู่ระหว่างตรวจสอบคุณสมบัติของตำแหน่งว่าที่เลขาธิการ ก.ล.ต. ที่มีการเสนอมา 2 ชื่อ 
สำหรับบุคคลทั้งสองมีคุณสมบัติและความสามารถสูงในการทำงาน ซึ่งทั้งสองคนอยู่ระหว่างการสรรหาและพิจารณาของคณะกรรมการกฤษฎีกาและเลขาธิการคณะรัฐมนตรี เพื่อพิจารณาบุคคลที่มีความเหมาะสมมากที่สุด จากนั้นนำเสนอให้ ครม.พิจารณาต่อไป
“ชื่อ 2 ท่านอยู่ในมือผมแล้ว ซึ่งเป็นบุคคลที่มีคุณสมบัติที่สูงด้วย ก่อนหน้านี้ได้พูดคุยกับเลขาฯ คณะกรรมการกฤษฎีกา และได้รายงานว่าตำแหน่งเลขาธิการ ก.ล.ต. ต้องลาออกจากตำแหน่งประจำและตำแหน่งอื่นๆ ที่เกี่ยวข้องก่อนมารับตำแหน่งนี้ ซึ่งต้องสรรหาคนที่เหมาะสม” นายธีระชัย กล่าว 
สำหรับบุคคลที่ รมว.คลัง เสนอ คือ นายวรพล โสคติยานุรักษ์ ผู้อำนวยการศูนย์เพิ่มศักยภาพในการแข่งขัน สถาบันบัณฑิตพัฒนบริหารศาสตร์ (นิด้า) ให้ ครม.พิจารณา แต่เอกสารไม่ชัดเจน รวมถึงมีรัฐมนตรีบางคนแนะนำให้นำข้อมูลไปจัดทำให้เรียบร้อย รมว.คลัง จึงขอถอนเพื่อนำกลับไปทำรายละเอียดใหม่ และคาดว่าจะเข้าสู่การพิจารณาของ ครม.สัปดาห์หน้า
ทั้งนี้ คนในวงการตลาดทุนให้ความสำคัญมากกับการเสนอชื่อบุคคลที่จะเข้ารับตำแหน่งเลขาฯ ก.ล.ต.คนใหม่ เนื่องจากหากเป็นนายวรพลจริงตามกระแสข่าว จะก่อให้เกิดความขัดแย้งกับเสียงหรือมติส่วนใหญ่ของวงการตลาดทุน เนื่องจากผลงานที่ผ่านมา ประสบการณ์และคะแนนในการพิจารณาของคณะกรรมการ ก.ล.ต.เป็นรองนายชาลี จันทนยิ่งยง